Karksi-Nuia 18. veebruar 2021 nr

**Kastani tn 3 jäätmejaama detailplaneeringu**

**eelnõu avalikule väljapanekule suunamine**

Mulgi Vallavolikogu 20. mail 2020. aasta otsusega nr 141 algatati Mulgi vallas Põlde külas ja Abja-Paluoja linnas asuva Kastani tn 3 kinnistu (katastritunnus 48001:001:0367) detailplaneering. Planeeritav ala suurus on 2,56 ha, maakasutuse sihtotstarve on tootmismaa.

Detailplaneeringu eesmärgiks on rajada jäätmejaam jäätmete liigiti kogumise, sortimise ja taaskasutamise edendamiseks. Jäätmejaama rajamine tuleneb vajadusest korraldada Mulgi vallas jäätmehoolduse arendamist vastavalt jäätmeseadusele, kohaliku omavalitsuse jäätmekavale ja jäätmehoolduseeskirjale.

Kavandatavas jäätmejaamas soovitakse elanikele luua võimalused kodumajapidamises tekkivate liigiti kogutud jäätmete üleandmiseks, et edendada jäätmete taaskasutust. Planeeritavale alale ei kavandata olulise keskkonnamõjuga tegevusi keskkonnamõju hindamise ja keskkonnajuhtimissüsteemi seaduse mõistes. Arvestades kavandatavate tegevuste mahtu, iseloomu ja kinnistu asukohta, ei eeldata kavandatavate hoonete ning rajatiste sihipärase kasutamisega seonduvat olulist keskkonnamõju.

Jäätmejaama rajamine ei kuulu keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud tegevuste nimistusse, mille korral keskkonnamõju strateegilise hindamise (KSH) läbiviimine on kohustuslik.

Tulenevalt KeHJS § 6 lõikest 2 ja Vabariigi Valitsuse 29.08.2005 määrusest 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 10 on koostatud „Jäätmejaama detailplaneeringu keskkonnamõju strateegilise hindamise eelhinnang“.

Kastani tn 3 detailplaneeringu eelnõu on koostanud Hendrikson & Ko. Detailplaneeringu eelnõus on planeeritud jäätmejaama olme- ja kontoriruumihoone(d) ja varjualused erinevate jäätmete liigiti kogumiseks/kogumiskonteinerite katteks ja vajadusel estakaadi rajamine.

Hoonestuse olulisemad arhitektuurilised nõuded:

* korruselisus: kuni kaks;
* katusetüüp: lame-ja/vi kaldkatus;
* katusekalded: 0-30 kraadi;
* katusekattematerjalid: vaba (eeldatavalt puit, plekk);
* avatäited: vaba
* +/- 0.00 sidumine: lahendada projekteerimise käigus, arvestades vajadusega pääseda ligi autotranspordiga.

Täpne hoonete ja rajatiste lahendus antakse projekteerimise käigus

Detailplaneeringu eelnõus on kavandatud jäätmejaama peajuurdepääs (n-ö peavärav) planeeringuala lõunaosast Töökoja tee katastriüksuse (48001:001:0544, sihtotstarve transpordimaa) kaudu.

Jäätmejaama sisese liikluse korraldamine lahendatakse ringliiklusena või ümberpööramise kohaga.

Planeeringuala sademeveekäitlus tuleb lahendada lokaalselt. Planeeringualal tekkiv sademevesi juhitakse puhastatult planeeringuala loode- ja läänepiirile jäävasse kraavi. Vajadusel tuleb rajada ka drenaažisüsteem. Kraavitus on vaja rekonstrueerida alates planeeringualaga piirnevast osast kuni Raudtee tn-ni ja piki Raudtee tn äärt kuni Kaare tn-ni.

Ohtlike jäätmete kogumispaiga juurest ja kõvakattega aladelt tuleb sademe- ja nõrgvee kogumine ning ära juhtimine kavandada läbi I klassi püüdurite.

Planeeritaval alal kehtib Abja Vallavolikogu 14.08.2008 määrusega nr 244 kehtestatud Abja valla üldplaneering, mille kohaselt on ala reserveeritud tootmismaaks, mistõttu koostatav detailplaneering on üldplaneeringut muutev.

Planeerimisseaduse § 76 lõike 1 ja lõike 2 ja § 81 lõike 1 kohaselt on detailplaneeringu kohta küsitud ettepanekud järgmistelt ametiasutustelt: Keskkonnaministeerium, Rahandusministeerium, Keskkonnaamet, Päästeamet, Terviseamet ja Maa-amet, samuti on kaasatud naaberkinnistute omanikke.

Lähtudes eeltoodust ning võttes aluseks kohaliku omavalitsuse korralduse seaduse § 6 lõike 1, planeerimisseaduse § 82 lõiked 1 ja 3, § 142 lõike 2, Mulgi Vallavolikogu määruse nr 47 „Planeerimisseaduse ja ehitusseadustiku rakendamine Mulgi vallas“ § 2 ning Mulgi Vallavolikogu 20. mail 2020. aasta otsuse nr 141 „Detailplaneeringu algatamine ja lähteülesande kinnitamine“

**Mulgi Vallavolikogu o t s u s t a b:**

1. Korraldada Abja-Paluojas Kastani tn 3 jäätmejaama detailplaneeringu eelnõu avalik väljapanek 08. märtsist 2021. a kuni 07. aprillini 2021. a järgmistes kohtades:
	1. Abja piirkonnas aadressil Pärnu mnt 30, Abja-Paluoja, Mulgi vald;
	2. Halliste piirkonnas aadressil Leerimaja, Kulla küla, Mulgi vald;
	3. Karksi piirkonnas aadressil Viljandi mnt 1, Karksi-Nuia, Mulgi vald;
	4. Mõisaküla piirkonnas aadressil Kesk tn 4, Mõisaküla, Mulgi vald.
2. Vallavalitsusel korraldada Kastani tn 3 detailplaneeringu eelnõu avalik väljapanek.
3. Otsus jõustub teatavakstegemisest.

Arvo Maling

Volikogu esimees